HKO

LVM:n lausuntopyyntö VNA vaarallisten aineiden kuljetuksesta rautatiellä annetun asetuksen muuttamisesta

# Pelastusosaston lausunto vaarallisten aineiden kuljetuksesta rautatiellä annetun asetuksen muutosehdotuksesta

Esityksessä ehdotetaan tarkennettavaksi vaarallista ainetta sisältävien rautatiekuljetusten tilapäistä säilytystä koskevaa ilmoitusvelvollisuutta. Kuljetuksen suorittajan tulisi ilmoittaa vaarallisten aineiden kuljetuksen tilapäisestä säilytyksestä paikalliselle pelastusviranomaiselle sekä kunnan ympäristönsuojeluviranomaiselle ja ELY-keskukselle. Esityksessä ehdotetaan säädettäväksi myös VAK-onnettomuusraportoinnista ja rautateiden erityispiirteisiin liittyvästä erityiskoulutuksesta.

Voimassa olevan säännöksen mukaan, jos vaarallista ainetta sisältävää säiliövaunua joudutaan säilyttämään tilapäisesti ratapihalla, satamassa tai muussa vastaavassa paikassa, on tilapäisestä säilytyksestä tehtävä ilmoitus paikalliselle pelastusviranomaiselle pelastusviranomaisen kanssa sovitulla tavalla. Nyt ehdotetaan säännöksen täsmentämistä siten, että säännöksessä todetaan, kenen velvollisuus on antaa ilmoitus tilapäisestä säilytyksestä. Esityksen mukaan velvoite olisi kuljetuksen suorittajalla. Tiedot annetaan tilapäisessä säilytyksessä olevista VAK-aineista, niiden määristä ja tilapäisen säilytyksen päättymisajasta.

**Pelastusosaston lausunto**

Pelastusosasto pitää erittäin tärkeänä, että ilmoitusvelvollisuutta täsmennetään tilapäisen varastoinnin osalta. Ilmoitusvelvollisuutta on pelastusosaston tietojen mukaan hoidettu käytännössä vaihtelevasti ja esim. Mäntyharjun Kinnin onnettomuudessa pelastuslaitoksella ei ollut lainkaan tietoa pistoraiteella tapahtuneesta 50 säiliövaunun vaarallisten aineiden säilytyksestä. Tämä mm. hidasti pelastustoimien aloittamista merkittävästi.

Liikenne- ja viestintäministeriössä on käynnistynyt VAK-lainsäädännön kokonaisuudistus, jonka tavoitteena on poistaa lainsäädäntöä rasittavaa tulkinnanvaraisuutta ja puutteellisuuksia sekä saattaa lainsäädäntö johdonmukaiseksi kokonaisuudeksi. Pelastusosasto näkee VAK-lainsäädännön kokonaisuudistuksen erittäin tarpeellisena ja kannatettavana. Uudistuksessa tulee tarkastella myös kuljetukseen liittyvälle varastoinnille asetettavia turvallisuusvaatimuksia esittämällä selkeät vaatimukset varastoinnille ja tilapäisten säilytyspaikkojen tekniselle turvallisuudelle.

Pelastusylijohtaja Kimmo Kohvakka

Johtava asiantuntija Mirja Palmén

Asiakirja on sähköisesti allekirjoitettu asianhallintajärjestelmässä. Sisäministeriö 02.12.2018 klo 18:19. Allekirjoituksen oikeellisuuden voi todentaa kirjaamosta.